**KÍSÉRŐTANÁRI BESZÁMOLÓ**

Csizmadia Jánosné és Sztankó Gábor kezdte meg a francia szakmai gyakorlatot 2018. 09-07-én. A szokott módon közösen utaztunk fel a Liszt Ferenc Repülőtérre. A jegyek nyomtatása után becsekkoltunk. Sem a csomag feladásánál, sem pedig a biztonsági vizsgálatnál nem volt gond, mert előkészítettük az utazást. A repülést nagyon élvezték, hiszen mindenki először ült repülőn.

Jean-Michel és Corrine, a Roux családból várt minket Marseillesben a reptéren. Az iskola kollégiumában kaptunk szállást a hétvégére. Délután átvettük a bérelt autót és elkezdődött a hétvégi program. Este Valreasban néztük meg a nevezetességeket és vacsoráztunk. Szombaton Grignonban a kastélyt néztük meg és részt vettünk borkóstoláson. Délután a keresztes lovagokról és a szarvasgombáról szóló kiállítás tekintettük meg Richerences-ban, utána pedig az iskola melletti szövetkezetben bort kóstoltunk, szakmai beszélgetés folyt a házasított borokról.

Vasárnap francia órával kezdtünk. Átismételtük a legfontosabb szürettel kapcsolatos francia kifejezéseket. Ebéd után megtekintettük a Saint-Paul-Trois-Chateoaux nevezetességeit és a barlanglakásokat. A délután hátralévő részében elfoglaltuk az új szálláshelyünket és ismerkedtünk a Roux családi birtokkal, termékeikkel – olívakrém, fehér, rosé és vörösbor.

Hétfőtől kezdődött a gyakorlat. Két gyakorlati helyen voltak a diákok. Lebeskó Beáta, Horváth Amanda és Mundér Csaba a Roux-családnál, Köles Judit, Gyenes Ibolya és Tóth Péter a Trolla-családnál volt gyakorlaton. Mindkét helyen a szüret előkészítésével kezdtek. A Roux család egész héten készítette elő a szüretet: gépkarbantartás, olivaolaj palackozása és gépszerelés volt. A Trolla család már csütörtökön megkezdte a szüretet a szállás közeli területeken. Egész héten a tanulók a szálláson ebédeltek. Amíg nem kezdték meg a szüretet 2 óra, a szüret alatt 1 óra ebédszünetük volt, amit közösen fogyasztottak.

A csapat igazi közösségként működött. A tanulók ugyan önállóan, de toleránsan, egymáshoz igazodva használták a közös fürdőszobákat, mostak, mosogattak és osztották meg az élelmiszert egymás között. Figyeltek egymásra abban is, hogy mindkét csapat az eltérő kezdések miatt más-más időpontban kezdte a munkát, de együtt indultak a gyakorlati helyre, figyelve a pontos érkezésre. Megosztották egymással munkatapasztalatukat, gondolataikat, érzelmeiket. Nyitottan és befogadóan kommunikáltak velünk, felnőttekkel, kikérték véleményünket. A kisebb együttélésből eredő problémáktól eltekintve sikeres és együttműködő kommunikáció jellemezte az első időszakot.

Vasárnap este megbeszéltük a következő hét programját. Ha változás történt, időben megbeszéltük a félreértések elkerülése érdekében. Csütörtök este naplóellenőrzés volt, a hiányzó napot este pótolni kellett. Pénteken este megbeszélés volt a másnapi program miatt. Szombatra Köles Juditot jelöltük ki a csapat vezetésére, a délelőtti szabadidő és étkezések szervezésére és koordinálására.

Hétvégén, szombaton vártuk a váltó kollégákat a reptéren, majd este közösen vacsoráztunk. A gyerekek beszámoltak az addigi eseményekről, élményekről. Vasárnap kisbusszal és az autóval először Avignonba mentünk. Útközben láthattunk jellegzetes szőlő-, oliva- és levendula ültetvényeket. Ezen a hétvégén ingyen tekinthettük meg a pápai rezidenciát, valamint a hidat. Délben itt ebédeltünk. Utána átmentünk Orange-ba, a csodálatos nyitott színházba. Körbejártuk a diadalívet, mely hasonlít a párizsira. Ezen a napon is számos csodás építménnyel, világtörténelmi ismerettel gyarapodtunk. Érdekes dolog volt közelről megtapasztalni, milyen történelmi események köthetők a meglátogatott helyekhez. Este gyakorlati napló ellenőrzést tartottunk, illetve a hétvége eseményeit beszéltük meg.

Hétfőn már változások voltak a gyakorlatban. 3 tanuló nem jött a szállásra ebédelni, mert a családdal ebédelt, a másik 3 tanulónak pedig szendvicset kellett vinnie, mert messzebb volt a szüret. Ez azért volt változás, mert az első héten mindenki a szálláson étkezett délben. A váltó kollégáknak bemutattuk a gyakorlati helyeket, átmentünk Nyonsba, ahol a napi vásárlásokat intéztük. Megosztottuk tapasztalatainkat. Kedden újabb megbeszélés volt Jean-Michellel, a hétvégi program volt a megbeszélés tárgya. Este értékeltük a programot és elköszöntünk a tanulóktól.

Összegzés:

A kiutazást jól előkészítették a felkészítő és a kiutazó tanárok. A beutazás, a szállások elfoglalása, a nyelvi órák, a gyakorlat megkezdése a családoknál zökkenőmentesen zajlott. Az első szakaszban az angol nyelvi kommunikációval probléma nem volt, mindkét tanár jól beszéli a nyelvet, valamint Sztankó Gábor tud francia nyelven is kommunikálni. A szabadidő tervezésénél egyeztettünk Jean-Michellel, igazodva javaslataihoz. A bevásárlásoknál, étkezések szervezésénél figyelembe vettük a tanulók véleményét is, ugyanakkor gondot fordítottunk a helyes táplálkozásra. Folyamatosan fenntartottuk érdeklődésüket, kíváncsiságukat nem csak a szakma iránt, hanem a történelmi helyek és nevezetességek iránt is. Példát mutatva a szabadidő helyes eltöltésére is.